Þingræður haldnar á Alþingi Íslendinga

Frsm. (Sigurður Eggerz) Jeg hefi álitið ástæðulaust að fara mörgum orðum um þetta frv., þar sem allir virðast sammála um það, að um mjög nauðsynlega hafnarbót sje að ræða, og leyfi jeg mjer þess vegna með tilvísun til nál., sem málinu fylgir, að leggja til, að frv. verði samþ. óbreytt, og ennfremur að mælast til, að hæstv. stjórn haldi áfram á sömu braut í þessu efni og hún hefir byrjað á og hraði framkvæmdum þess svo sem föng eru á.

Atvinnumálaráðherra (MG): Jeg finn ástæðu til að þakka hv. samgmn. fyrir skjóta og góða afgreiðslu á þessu máli, og skal jeg geta þess, að stjórnin mun láta fram fara rannsókn þá, sem nauðsynleg er, eins fljótt og hægt er, og svo sjá um framkvæmd verksins eins fljótt og því verður við komið.

Jóhann Jósefsson Eins og hv.frsm. (SE) tók fram, var samgmn. mjög sammála um að ljá þessu máli fylgi sitt, þar sem hún skildi vel nauðsyn þess, að það er fram komið. Við 1. umr. þessa máls mintist hæstv. atvrh. (MG) á ráðstafanir, sem stjórnin hefði gert til þess að útvega í sumar skip til þess að dýpka ýmsar hafnir á landinu, og mintist hæstv. ráðh. í þessu sambandi á Vestmannaeyjar. Nú er það ljóst, að í Vestmannaeyjum, og sjálfsagt víðar, sem hæstv. atvrh. mintist á. er þess mikil þörf, að hafnir sjeu dýpkaðar. Jeg hafði áður heyrt eitthvað um þetta, að talað var um, að stjórnin leigði skip, sem er líklega með þessháttar tækjum, sem kallaðar eru sogdælur. En jeg vissi ekki, að málinu væri svo langt komið, að ráðstafanir væru gerðar til þessara framkvæmda þegar á þessu sumri, og það gladdi mig að heyra, að stjórnin hefði þegar hafist handa um þetta fyrirtæki, og vildi jeg mælast til, að hæstv. atvrh. ljeti nú uppi við þessa umr. málsins, hvaða hafnir væri hugsað um að dýpka þegar á þessu sumri. Jeg býst við, að á öllum stöðunum þurfi einhver rannsókn fram að fara á undan verkinu og að því er Vestmannaeyjar snertir, þá tel jeg nauðsynlegt, að nokkur rannsókn sje gerð, og væri svo, þá gæti komið til mála, að manni þætti æskilegt, að unnið væri að dýpkun hafnarinnar þar í sumar: en þá er nauðsynlegt, að rannsókn á höfninni væri látin fara fram í vor. Jeg vildi aðeins geta þessa í sambandi við þetta frv., þar eð jeg skildi hæstv. atvrh. svo við 1. umr. þessa máls, að stjórnin ætlaði að láta gera þessa rannsókn á komandi sumri bæði fyrir Vestmannaeyjar og Borgarnes.

Atvinnumálaráðherra (MG): Jeg skal geta þess, að vitamálastjóra hefir verið falið að leitast fyrir um leigu þessa skips, og að hann hefir fengið tilboð um það og spurst fyrir á þeim stöðum, þar sem hugsað er til að dýpkað verði, hvort þeir vildu það. Svörin eru ekki komin enn, en jeg býst við, að þau komi bráðlega. Og færi svo, að ekki nema einn eða tveir staðir vildu sinna þessu, þá er mjög hæpið, að hægt verði að eiga við að leigja skipið, því að það er svo dýrt en til þess að það kosti ekki nema hæfilega, verður það að hafa nokkuð langa vinnu hjer uppi, að minsta kosti tveggja mánaða tíma. En fari svo, að fleiri staðir neiti að þessi uppgröftur fari fram, þá býst jeg ekki við, að neitt geti orðið af því, að skipið verði tekið á leigu; en eftir því, sem vitamálastjóri segir, er ekki líklegt, að þessu verði neitað, því að leigukjörin eru góð, en aðferðin verður líklega sú, að ríkissjóður stendur í ábyrgð fyrir öllu, því að útgerð skipsins vill aðeins semja við einn aðilja, en svo stendur hver, sem unnið verður hjá, í ábyrgð gagnvart ríkissjóði fyrir sínum hluta. Jeg hygg, að þetta muni fara vel, nema ef 2–3 staðir neita að láta vinna, eða að þetta firma, sem tilboðið hefir gert, gangi frá því aftur, en því geri jeg þó ekki ráð fyrir, ef svörin koma bráðlega. Þeir staðir, sem hjer er átt við sjerstaklega, eru Vestmannaeyjar, Borgarnes, Ísafjörður, Siglufjörður og Akureyri.

Jóhann Jósefsson Jeg vil þakka hæstv. atvrh. fyrir þessar upplýsingar. Jeg skal ekki segja neitt um aðra staði en Vestmannaeyjar, en jeg þykist viss um, svo fremi sem þeir kostir, sem stjórnin býður Vestmannaeyjum, sjeu þeim ekki ofvaxnir, að þeim verði tekið fegins hendi, og það heldur fyr en síðar, því að það er öllum kunnugt, hver bagi er að því, hvað höfnin þar er grunn.